**АЙМГИЙН ИТХ, АЖЛЫН АЛБАНААС 2022 ОНЫ 9-Р САРД ХИЙЖ**

 **ГҮЙЦЭТГЭСЭН АЖЛЫН ТАЙЛАН**

2022.09.27. Зуунмод

Аймгийн ИТХ-ын Ажлын албанаас 09 дүгээр сард дараах ажлуудыг хийж хэрэгжүүллээ.

Аймгийн ИТХ-ын Зөвлөлийн ээлжит 4 дүгээр Хуралдаанаар аймгийн ИТХ-ын 11 дүгээр Хуралдааны тов, хэлэлцэх асуудлын дарааллыг тогтоож аймгийн ИТХ-ын даргын 2022 оны 29 дүгээр захирамжаар 8 асуудал хэлэлцэхээр батлав. Улсын Их Хурлын 2022 оны 07-р тогтоолын 4-р зүйлд заасны дагуу Хурлын Хуралдааны бэлтгэл хангах ажлын хүрээнд аймгийн Засаг даргаас өргөн мэдүүлсэн асуудлуудыг урьдчилан хэлэлцэж Хурлын хуралдаанд шилжүүллээ.

Аймгийн ИТХ-ын бодлогын 6 хороо 9-р сарын 05-06-ны өдрүүдэд хуралдаж, ИТХ-ын 11 дүгээр Хуралдаанаар хэлэлцэх асуудлуудад дүгнэлт гаргалаа.

Аймгийн ИТХ-ын XI Хуралдаан 2022 оны 09-р сарын 08-ны өдөр 87.8 хувийн ирцтэй хуралдаж, үндсэн 8, нэмэлтээр 1 нийт 9 асуудал хэлэлцэж 9 тогтоол баталлаа.

**Аймгийн ИТХ-ын XI Хуралдаанаар:**

Аймгийн иргэдийн Төлөөлөгчдийн Хурлын ээлжит Арваннэгдүгээр Хуралдаанаар:

1.Аймгийн 2022 оны хөгжлийн жилийн төлөвлөгөөний хэрэгжилтийн явц

2.Аймгийн ИТХ, ИТХ-ын Тэргүүлэгчдийн тогтоол, шийдвэрийн хэрэгжилтэд хийсэн хяналт шинжилгээ, үнэлгээний тухай /2022 оны эхний хагас жилийн байдлаар/

3.Төв аймгийн Сүмбэр сум, Сэлэнгэ аймгийн Баянгол сумтай хиллэдэг хилийн цэсэд өөрчлөлт оруулах санал уламжлах тухай

4.Сумдын төвийн хөгжлийн ерөнхий төлөвлөгөөг 2022-2026 онд хэрэгжүүлэх арга хэмжээний төлөвлөгөө батлах тухай

5.Мөнгөнморьт сумын төвийн хөгжлийн ерөнхий төлөвлөгөө батлах тухай

6.Зуунмод хотын хөгжлийн ерөнхий төлөвлөгөөг 2022-2026 онд хэрэгжүүлэх арга хэмжээний төлөвлөгөөний төсөл уламжлах тухай

7. Аймгийн ИТХ-ын дэргэдэх Иргэний зөвлөлийн 2 гишүүнийг чөлөөлөх тухай

8.Аймгийн Сонгуулийн хороог татан буулгах тухай

Нэмэлтээр

9.Энгийн болон аюултай хог хаягдлын төвлөрсөн эко байгууламж барих зорилгоор Сэргэлэн сумын зарим газрыг улсын тусгай хэрэгцээнд авах санал уламжлах тухай асуудлыг нэмж нийт 9 асуудал хэлэлцэн шийдвэрлэж, 9 тогтоол баталлаа. Үүнд:

1. Аймгийн Засаг дарга Д.Мөнхбаатарын өргөн мэдүүлсэн “Аймгийн 2022 оны хөгжлийн жилийн төлөвлөгөө”-ний хэрэгжилтийн явцын талаарх мэдээлэл, түүнд Хурлын хороодын хийсэн дүгнэлтийг хэлэлцээд “Аймгийн 2022 оны хөгжлийн жилийн төлөвлөгөө”-ний 52 зорилт, 257 арга хэмжээний хэрэгжилтийн явцыг 72.16 хувийн гүйцэтгэлтэй буюу “Тодорхой үр дүнд хүрсэн” гэж дүгнэв.

“Аймгийн 2022 оны хөгжлийн жилийн төлөвлөгөө”-нөөс “Эрчимжүүлэх шаардлагатай”, “Үр дүнгүй” гэж дүгнэсэн 97 арга хэмжээ болон хороодын дүгнэлт, төлөөлөгчдөөс гарсан санал, анхаарах асуудлаар төлөвлөгөө батлан хэрэгжүүлж, шаардлагатай төсөв хөрөнгийн асуудлыг шийдвэрлэн, хэрэгжилтийг бүрэн хангаж, гүйцэтгэл, үр дүнг тайлагнахыг аймгийн Засаг даргад даалгалаа.

 2.Аймгийн иргэдийн Төлөөлөгчдийн Хурал, Тэргүүлэгчдээс баталсан тогтоол, шийдвэрийн хэрэгжилтийн 2022 оны эхний хагас жилийн хэрэгжилтийн явцын тайлан, мэдээлэл, түүнд Хурлын Нутгийн удирдлага, цахим хөгжлийн хорооноос хийсэн дүгнэлтийг хэлэлцээд аймгийн иргэдийн Төлөөлөгчдийн Хурлын 36 тогтоолын 99 заалт 2022 эхний хагас жилийн байдлаар 85.25 хувийн гүйцэтгэлтэй гэж дүгнэв.

 Шийдвэрүүдийн хэрэгжилтэд хийсэн дүн шинжилгээгээр хэрэгжүүлэх хугацаа дууссан болон хэрэгжилт хангагдсан тул бүртгэл хяналтаас хасах тогтоолын жагсаалтыг тус тогтоолын хавсралтаар баталж иргэдийн Төлөөлөгчдийн Хурлаас баталсан тогтоол, шийдвэрийг хэрэгжүүлэх талаар бодитой арга хэмжээ авч, шаардлагатай төсөв хөрөнгийг шийдвэрлэн, удаашралтай заалтуудыг эрчимжүүлж, гүйцэтгэл, үр дүнг нэмэгдүүлж ажиллахыг аймгийн Засаг даргад даалгав.

3. Сэлэнгэ аймгийн Баянгол сумтай хил залгаа Сүмбэр сумын хилийн цэсэд өөрчлөлт оруулах тухай санал, түүнд Хурлын Газрын харилцаа, байгаль орчин, хөдөөгийн хөгжлийн хорооноос хийсэн дүгнэлтийг хэлэлцээд Төв аймгийн Сүмбэр сум, Сэлэнгэ аймгийн Баянгол сумтай хиллэх хилийн цэсэд өөрчлөлт оруулан шинэчлэн тогтоолгох саналыг дэмжиж Монгол Улсын Засгийн газарт уламжлав.

Төв аймгийн Сүмбэр сум, Сэлэнгэ аймгийн Баянгол сумтай хиллэх хилийн цэсэд өөрчлөлт оруулан шинэчлэн тогтоолгох саналыг нэгдүгээр, Сүмбэр сумын нутаг дэвсгэрт оруулах өөрчлөлтийн тооцоог хоёрдугаар, Сүмбэр сумын хилийн цэсэд өөрчлөлт оруулах нутаг дэвсгэрийн газрын зургийг гуравдугаар хавсралтаар тус тус батлав.

Сүмбэр сумын хилийн цэсийг шинэчлэн тогтоолгохтой холбоотой холбогдох материал, баримт бичгийг Газар зохион байгуулалт, геодези, зураг зүйн газарт хүргүүлэн тус ажлыг үр дүнтэй зохион байгуулж, холбогдох арга хэмжээ авч хэрэгжүүлэхийг аймгийн Засаг даргад даалгалаа.

4.“Сумдын төвийн хөгжлийн ерөнхий төлөвлөгөөг, хэрэгжүүлэх арга хэмжээний төлөвлөгөө боловсруулсан тухай” мэдээлэл, түүнд Хурлын Хот суурин, үйлдвэрлэл, үйлчилгээ, дэд бүтцийн хөгжлийн хорооноос хийсэн дүгнэлтийг хэлэлцээд сумдын төвийн хөгжлийн ерөнхий төлөвлөгөөг хэрэгжүүлэх арга хэмжээний төлөвлөгөөний боловсруулалтын түвшинг сайжруулан өнөөгийн бүтээн байгуулалтын түвшинтэй уялдуулан хэрэгжүүлэх талаар анхаарч, хөгжлийн жилийн төлөвлөгөөнд тусган, улсын болон орон нутгийн төсөв, гадаад, дотоодын төсөл, хөтөлбөрт хамруулж ажиллахыг аймгийн Засаг даргад даалган, сумдын төвийн хөгжлийн ерөнхий төлөвлөгөөг хэрэгжүүлэх арга хэмжээний төлөвлөгөөг батлав.

5. Мөнгөнморьт сумын төвийн хөгжлийн ерөнхий төлөвлөгөө боловсруулсан тухай мэдээлэл, түүнд Хурлын Хот суурин, үйлдвэрлэл, үйлчилгээ, дэд бүтцийн хөгжлийн хорооноос хийсэн дүгнэлтийг хэлэлцээд сумын төвийн хөгжлийн ерөнхий төлөвлөгөөнд тусгагдсан үндсэн шийдэл арга хэмжээг хэрэгжүүлэхэд шаардагдах хөрөнгийг жил бүрийн аймгийн хөгжлийн төлөвлөгөө, улсын болон орон нутгийн төсөвт тусгах, гадаад, дотоодын төсөл, хөтөлбөрт хамруулах, хувийн хэвшлийн хөрөнгө оруулалтыг татан оролцуулах замаар санхүүжүүлэн хэрэгжүүлж, хяналт тавих, сумын төвийн хөгжлийн ерөнхий төлөвлөгөөг иргэдэд ил тод мэдээлж, сурталчлах, сумын төвд барилга байгууламж барих, цахилгаан, холбоо, дулааны шугамыг шинэчлэх, шинээр барьж байгуулах зэрэг бүтээн байгуулалтын ажлыг батлагдсан ерөнхий төлөвлөгөөний дагуу хийлгэх, сумын тогтвортой хөгжлийн бодлогын чиглэл, батлагдсан ерөнхий төлөвлөгөөний дагуу сумын төвийг хөгжүүлэх арга хэмжээний төлөвлөгөөг 4 жил тутамд боловсруулж аймгийн иргэдийн Төлөөлөгчдийн Хурлаар батлуулахыг аймгийн Засаг даргад даалган Мөнгөнморьт сумын төвийн хөгжлийн ерөнхий төлөвлөгөөг баталлаа.

6.“Зуунмод хотын хөгжлийн ерөнхий төлөвлөгөөг 2022-2026 онд хэрэгжүүлэх арга хэмжээний төлөвлөгөөний төслийг боловсруулсан тухай” мэдээлэл, түүнд Хурлын Хот суурин, үйлдвэрлэл, үйлчилгээ, дэд бүтцийн хөгжлийн хорооноос хийсэн дүгнэлтийг хэлэлцээд Зуунмод хотын хөгжлийн ерөнхий төлөвлөгөөг 2022-2026 онд хэрэгжүүлэх арга хэмжээний төлөвлөгөөний төслийг дэмжиж Монгол Улсын Засгийн газарт уламжлахаар шийдвэрлэв.

Сумын төвийн хөгжлийн ерөнхий төлөвлөгөөнд тусгагдсан үндсэн шийдэл арга хэмжээг хэрэгжүүлэхэд шаардагдах хөрөнгийг жил бүрийн аймгийн хөгжлийн төлөвлөгөө, улсын болон орон нутгийн төсөвт тусгах, гадаад, дотоодын төсөл, хөтөлбөрт хамруулах, хувийн хэвшлийн хөрөнгө оруулалтыг татан оролцуулах замаар санхүүжүүлэн хэрэгжүүлж, хяналт тавих, аймгийн иргэдийн Төлөөлөгчдийн Хурлын Хот суурин, үйлдвэрлэл, үйлчилгээ, дэд бүтцийн хөгжлийн хорооны дүгнэлтийг тусган боловсруулж, холбогдох хууль тогтоомжийн дагуу Монгол Улсын Засгийн газар, Барилга хот байгуулалтын яаманд хүргүүлэн батлуулахыг аймгийн Засаг даргад даалгав.

7.Иргэний зөвлөлийн зарим гишүүдийг чөлөөлөх тухай асуудлыг хэлэлцээд аймгийн иргэдийн Төлөөлөгчдийн Хурлын дэргэдэх Цагдаагийн байгууллагын үйл ажиллагаанд дэмжлэг үзүүлэх, хяналт тавих үүрэг бүхий Иргэний зөвлөлийн гишүүн Бадрахын Эрдэнэбат, Гунгаадашийн Цэцгээ нарын ажиллах хуулийн хугацаа дууссан тул 2022 оны 7 дугаар сарын 1-ний өдрөөс чөлөөлж, иргэний зөвлөлийн үйл ажиллагаанд мэргэжил арга зүйн туслалцаа үзүүлж, хяналт тавьж ажиллахыг аймгийн иргэдийн Төлөөлөгчдийн Хурлын Нутгийн удирдлага, цахим хөгжлийн хороонд үүрэг болголоо.

8. Аймгийн сонгуулийн хороог татан буулгах тухай асуудлыг хэлэлцээд Алтанбулаг, Баянжаргалан сумын иргэдийн Төлөөлөгчдийн Хурлын төлөөлөгчийн орон гарсан суудлыг нөхөх зорилгоор 2022 онд зохион байгуулсан сонгуулийг мэргэжил арга зүйн удирдлагаар хангах чиг үүрэгтэй байгуулагдсан аймгийн Сонгуулийн хороог 2022 оны 09 дүгээр сарын 01-ний өдрөөс татан буулгахаар шийдвэрлэв.

9.Аймгийн Засаг даргын 2022 оны 09-р сарын 07-ны өдрийн 01/1480 тоот албан бичгээр уламжилж өргөн мэдүүлсэн “Энгийн болон аюултай хог хаягдлын төвлөрсөн байгууламж байгуулах зориулалтаар Төв аймгийн Сэргэлэн сумын нутаг дэвсгэрт 20 га газрыг улсын тусгай хэрэгцээнд авах санал уламжлах тухай асуудлыг аймгийн ИТХ-ын 11 дүгээр хуралдааны хэлэлцэх асуудлын төлөвлөгөөнд тусгаж хэлэлцүүлэхээр санал хураалгахад төлөөлөгчдийн олонх дэмжсэн тул хэлэлцэх асуудлын төлөвлөгөөнд нэмэлтээр тусгагдан хэлэлцлээ.

Энгийн болон аюултай хог хаягдлын төвлөрсөн байгууламж байгуулах зориулалтаар Төв аймгийн Сэргэлэн сумын 1 дүгээр багийн нутаг дэвсгэрт 20 га газрыг улсын тусгай хэрэгцээнд авах санал уламжлах тухай асуудлыг хэлэлцээд тус асуудлаар Сэргэлэн сумын 1 дүгээр багийн иргэдийн нийтийн хурал, сумын иргэдийн Төлөөлөгчдийн Хурлын 2022 оны 09 дүгээр сарын 02-ны өдрийн 29 дүгээр тогтоолоор тус тус дэмжсэн тул сумын зарим газрыг улсын тусгай хэрэгцээнд авах саналыг дэмжин, Монгол Улсын Засгийн газарт уламжлав.

 Улсын тусгай хэрэгцээнд авах газрын байршил солбицолыг тус тогтоолын хавсралтаар батлав.

**Дотоод ажлын хүрээнд:-**

Аймгийн ИТХ-ын Хуралдаан, Тэргүүлэгчдийн Хуралдаанаас батлагдсан тогтоол шийдвэрийг аймгийн ИТХ-ын Khural.mn сайт, аймгийн ЗДТГ-ын мэдээллийн самбар, Нэгдсэн үйлчилгээний төвийн мэдээллийн самбарт байршуулан нийтэд мэдээлж ажиллалаа.

Энэ сард аймгийн ИТХ-ын дарга, Ажлын албанд хандсан 22 албан бичиг ирснийг бүртгэн аймгийн ИТХ-ын дарга болон нарийн бичгийн даргад танилцуулан хариу өгөх шаардлагатай 11 бичгээс 9 албан бичгийн хариуг хүргүүлж, хариу хүргүүлэх шаардлагатай 2 албан бичиг шийдвэрлэх шатандаа байна.

Аймгийн ИТХ-ын дарга, Хурлын Ажлын албанаас Ерөнхийлөгчийн Тамгын газар, салбарын яамдуудад болон холбогдох албан байгууллагад 29 албан бичиг гарган хүргүүлсэн. Энэ сард 4 өргөдөл бүртгэгдсэнээс 1 нь шийдвэрлэгдэж, 3 өргөдөл шийдвэрлэх шатандаа байна.

09-р сарын 07-ны өдөр “Аймгийн төрийн байгууллага, албан тушаалтанд иргэдээс гаргасан өргөдөл, гомдлыг шийдвэрлэх журам”-ын хүрээнд “Иргэдтэй уулзах цаг” арга хэмжээ зохион байгуулж, өргөдөл гомдлын шийдвэрлэлтийн хугацааг 2 дахин бууруулах, санал хүсэлт хүлээн авах сувгийг нэмэгдүүлэх зорилгоор Дэлгэрхаан, Мөнгөнморьт сумдын иргэдтэй аймгийн ИТХ-ын дарга Ц.Жамбалсүрэн, ИТХ-ын нарийн бичгийн дарга Ч.Жавзанпагма нар цахим уулзалт хийлээ.

Тус уулзалтаар сумдын цэцэрлэг, сургуулийн их засвар, тэгш ой тохиож буй сумдын хөрөнгө оруулалтын талаар, өвс тэжээлийн хангалт, нүхэн жорлонгийн хөрсний болон ахуйн бохирдол, эрүүл мэндийн салбарын эм хангалтын асуудал зэрэг хэд хэдэн төрлийн асуудал дэвшүүлж, удирдлагууд иргэдээс гарсан асуудлыг шийдвэрлэх талаар холбогдох арга хэмжээнүүдийг авахаа илэрхийллээ.

 Аймгийн ИТХ-ын Газрын харилцаа, байгаль орчин хөдөөгийн хөгжлийн хороо 2022 оны 09-р сарын 09-өөс 11-ний өдрүүдэд уул уурхай, газар тариалан бүхий Борнуур, Жаргалант, Заамар, Цээл, Угтаацайдам сумдад ажиллалаа. Энэ үеэр аймгийн газар тариалангийн үйлдвэрлэлийн талаар баримтлах бодлогын хэрэгжилт, Ургацын урьдчилсан баланс, ургац хураалтын үйл явц, 2022 оны МАА-н өвөлжитийн бэлтгэл байдал, Хөрөнгө оруулалт, бүтээн байгуулалтын ажлуудын явц, Уул уурхайн талаар баримтлах бодлогын хэрэгжилт, Нөхөн сэргээлтийн ажлуудтай танилцав.

Борнуур, Жаргалант сумдад төмс, хүнсний ногооны ургац хураалын ажил эхэлж, эрчимтэй явагдаж байгаа бөгөөд Угтаалцайдам, Цээл сумдад үр тариан ангилан хадалт хийгдсэн байна.

Заамар суманд хариуцлагатай уул уурхайг дэмжих “Нөхөн сэргээлт-2024” нэгдсэн арга хэмжээний хүрээнд ААН-д эзэнгүй орхигдсон талбайд хийж буй биологийн нөхөн сэргээлтийн ажилтай тус тус танилцаж, эдгээр сумдад ажил эрчимжүүлэх, хурлын бодлого шийдвэрийг хэрэгжүүлэх чиглэлээр зөвлөн тусалж, чиглэл өгчээ.

Монгол Улсын Төрийн албаны зөвлөлөөс ТАЗ-ийн гишүүн С.Цэдэндамба ахалсан ажлын хэсэг 2022 оны 9 дүгээр сарын 19-28-ны өдрүүдэд Төв аймгийн төрийн байгууллагад “Чадахуйн зарчмын хэрэгжилт” сэдвээр хүний нөөцийн аудит хийлээ. Аудитад Төв аймгийн иргэдийн Төлөөлөгчдийн Хурлын Ажлын алба хамрагдаж, төрийн бүтээмжийн сэргэлт, төрийн албаны шинэтгэл, хүний нөөцийн менежмент, төрийн албаны чадавхыг бэхжүүлэх чиглэлээр арга зүйн дэмжлэг үзүүлэх, хүний нөөцийн удирдлагын үйл ажиллагаандаа чадахуйн зарчмыг хэрхэн хэрэгжүүлж байгааг дүгнүүлэн, холбогдох зөвлөмж, мэдээллээр хангагдав.

**Гадаад харилцаа хамтын ажиллагааны хүрээнд:-**

Төв аймгийн ИТХ болон Бүгд найрамдах Солонгос Улсын бие даасан Чежү хотын ИТХ хооронд 2017 онд байгуулсан хамтын ажиллагааны “Санамж бичиг”-ийн хүрээнд Төв аймгийн ИТХ-ын даргын урилгаар Чежү хотын ИТХ-ын дарга Ким Кён Хак болон, албаны төлөөлөгчид Төв аймагт 2022 оны 09-р сарын 1-2-ны өдрүүдэд албан айлчлал хийлээ.

Албан уулзалтын үеэр Төв аймгийн ИТХ-ын даргын зүгээс хамтран ажиллах дараах саналыг уламжилав. Үүнд:

-Малын гаралтай түүхий эд боловсруулах /өөх, тос/ үйлдвэр, Чежү хотын гоо сайхны бүтээгдэхүүний үйлдвэрлэлд зориулж малын гаралтай өөх, тос нийлүүлэх ажлыг хамтран зохион байгуулах

-Аймгийн төвд Манзушир шашин, соёлын цогцолбор байгуулах төсөлд хамтран ажиллах

-Хүнсний ногоо, жимс жимсгэнийг хатаах, хөлдөөх өндөр технологи бүхий үйлдвэр байгуулахад хамтран ажиллах

-Чежү хотын хүнсний бүтээгдэхүүнийг Төв аймагт импортлох, Төв аймагт үйлдвэрлэсэн сүү, сүүн бүтээгдэхүүнийг Чежү хотод экспортлох талаар хамтран ажиллах буюу бизнес эрхлэгчдийг холбож, дэмжин ажиллах.

-Шинэ нисэх буудлаас буусан зочид төлөөлөгчид дамжин өнгөрөх гол газарт Чежү хот, Төв аймгийн аялал жуулчлалын мэдээллийн төв бий болгох

-Солонгос улсад 2010 онд байгуулагдсан Дэвшилтэд технологийн хүрээлэнгийн туршлагыг судалж, Төв аймагт Үйлдвэрлэл технологийн парк байгуулах төсөлд хамтран ажиллах

-Төв аймаг, Чежү хотын аялал жуулчлалын үйл ажиллагаа эрхэлдэг аж ахуйн нэгж, байгууллагуудын үйл ажиллагааг дэмжиж, холбон зуучлах ажлыг зохион байгуулах, хамтарсан сургалт, зөвлөгөөн, уулзалт хийхэд арга зүйн дэмжлэг, туслалцаа үзүүлэх

-Хамтран ажиллах санамж бичгийг хэрэгжүүлэх жилийн ажлын төлөвлөгөөг хамтран баталж хэрэгжүүлэх, үр дүнг тооцох

-Төв аймаг байгуулагдсаны 100 жилийн ойн үйл ажиллагаанд орчин үеийн дижитал, өндөр технологи ашиглахад хамтран ажиллах.

 Чежү хотын ИТХ-ын дарга Ким Кён Хак болон, төлөөлөгчид хүсэлтийг хүлээн авч, судлан хариу мэдэгдэхээ илэрхийллээ. Мөн айлчлалын үеэр зочид төлөөлөгчдөд монгол орны байгаль, ёс заншил, өв уламжлал, эрийн гурван наадмыг сонирхууллаа.

**Цагаатгах ажлыг зохион байгуулах аймгийн салбар комиссын ажлын хүрээнд:-**

Улс төрийн  хилс хэрэгт хэлмэгдэгсдийн дурсгалыг хүндэтгэх өдөр жил бүрийн 9-р сарын 10-ны өдөр тохиож буйтай холбогдуулан Цагаатгах ажлын зохион байгуулах аймгийн салбар комиссоос Улс төрийн хилс хэрэгт хэлмэгдэгчдийг санан дурсах, тэдний гэгээн дурсгалыг мөнхжүүлэх өдрийг тэмдэглэн өнгөрүүлэх ажлын хүрээнд Цагаатгах ажлыг удирдан зохион байгуулах улсын комиссын даргын "Улс төрийн хэлмэгдэгсдийн дурсгалын өдрийг хүндэтгэн өнгөрүүлэх тухай" 2022 оны 10 дугаар захирамжаар батлагдсан төлөвлөгөөний дагуу Төв аймгийн салбар комиссоос дараах ажлуудыг зохион байгууллаа.

 1.Хэлмэгдэгчдийн дурсгалыг мөнхжүүлэх, соён гэгээрүүлэх чиглэлээр хийгдсэн нэвтрүүлэг, тв контент зэрэг дүрс нэвтрүүлгийг олон нийтийн ТВ-ээр нэвтрүүлэх, олны хүртээл болгох ажлын хүрээнд:

Цагаатгах ажлыг удирдан зохион байгуулах улсын комиссын бэлтгэсэн ярилцлага /3/, шторк /2/, нэвтрүүлэг /1/-ийг тус тус facebook болон аймгийн Төв, TBS телевизүүдээр нэвтрүүлж, аймгийн ИТХ-ын цахим хуудсанд байршуулсан.Мөн Төв аймгийн салбар комиссоос 6 мин 20 сек-ын телевизийн нэвтрүүлэг хийж, аймгийн Төв, TBS телевизүүдээр нэвтрүүлсэн нь 1000 гаруй хүн, аймгийн ИТХ-ын цахим хуудсанд байршуулан олон нийтийн хүртээл болгосон нь нийт 300 гаруй хүн тус тус үзсэн байна.

 2. Хэлмэгдэгчдийн дурсгалыг хүндэтгэж 09 сарын 10-ны өдөр авто машины гэрлийг асааж замын хөдөлгөөнд оролцуулах талаар цахим сүлжээгээр иргэдэд уриалга гарган, Төв аймгийн Цагдаагийн газрын Замын цагдаагийн тасагт албан бичиг хүргүүлэв.

3. Цагаатгах ажлыг удирдан зохион байгуулах улсын комиссын нарийн бичгийн даргын "Сургалт зохион байгуулах тухай" 2022.08.26-ны өдрийн А/11 тоот тушаалыг хэрэгжүүлэх ажлын хүрээнд аймгийн ИТХ-ын Ажлын албанаас ЕБС-ийн ахлах ангийн болон МСҮТ-ийн 1, 2 дугаар ангийн суралцагчдад “Монголд гарсан улс төрийн хэлмэгдүүлэлт: Дүгнэлт, сургамж” сэдвийн хүрээнд лекц уншиж, 90 гаруй хүүхэд хамрууллаа.

 4. Хэлмэгдэгчдийн гэгээн дурсгалыг хүндэтгэж буяны ном хурах ажлыг Төв аймгийн Зуунмод суманд байрлалтай Дашчойнхорлон хийдэд зохион байгуулав.

Улс төрийн  хилс хэрэгт хэлмэгдэгсдийн дурсгалыг хүндэтгэх өдрийн хүрээнд хийгдсэн ажлын тайлан мэдээллийг нэгтгэн Цагаатгах ажлын удирдан зохион байгуулах улсын комисст хүргүүлж ажиллалаа.

**Аймгийн ИТХ-ын дэргэдэх Иргэний зөвлөлийн үйл ажиллагааны хүрээнд:**

 Аймгийн ИТХ-ын дэргэдэх “Иргэний зөвлөл” нь Зуунмод сумын 6 багийн 120 гаруй иргэдээс болон аймгийн Цагдаагийн газрын дэргэд үйлчилгээ авч буй 30 гаруй иргэдээс сэтгэл ханамжийн судалгаа авч ажилласан байна.

 Иргэний зөвлөлийн 2022 оны төлөвлөгөөнд тусгагдсан ажлын хүрээнд Цагдаагийн байгууллагын 2022 оны 1, 2-р улирлын үйл ажиллагааны тайланд дүн шинжилгээ хийж, аймгийн Цагдаагийн газарт холбогдох зөвлөмж хүргүүлжээ. Үүнд:

 1.Гэмт хэргээс урьдчилан сэргийлэх чиглэлээр зохион байгуулж ажлыг эрчимжүүлэн, иргэд аж ахуй нэгж байгууллагуудыг өргөнөөр татан оролцуулах

 2.Сумдад ажиллаж байгаа хэсгийн төлөөлөгч, хэсгийн байцаагч нарыг тогтвор суурьшилтай ажиллах нөхцөл бололцоогоор хангах

 3.Сум орон нутагт олон нийтийн цагдаагийн тоо буурч байгаад дүгнэлт хийж сумдын ИТХ, Засаг дарга нартай нягт хамтарч ажиллах

 4.Цагдаагийн албаны тухай 63 дугаар зүйлийн хэрэгжилтийг ханган аймаг, сумын ИТХ, Засаг дарга нартай байгуулсан гурвалсан гэрээний хүрээнд олон нийтийн байцаагч нарыг сум бүрт сонгон шалгаруулан ажиллуулан, ажиллах нөхцөл бололцоогоор хангах

 5.Гэмт хэрэг зөрчлийн талаарх өргөдөл гомдол мэдээллийг хүлээн авах, бүртгэх шалгах болон үйл ажиллагааны талаар иргэдийн санал хүлээн авах хайрцагийг сум, аймагт байршуулах

 6.Алба хаагчдыг албаны сургалтанд хамруулахад анхаарч заах багш нарыг ур чадварыг чанаржуулах

 7.Аймаг, сум, багийн иргэдийн Төлөөлөгчдийн Хуралд Цагдаагийн газар, сумдын хэсгийн төлөөлөгч, хэсгийн байцаагч нарын ажлын тайлан мэдээг танилцуулж, иргэдийг мэдээ мэдээллээр хангах ажлыг түлхүү зохион байгуулахыг зөвлөмжөөр хүргүүлсэн байна.

 Аймгийн ИТХ-ын Ажлын албанд энэ сард Батсүмбэр, Эрдэнэсант сумын ИТХ ажлын тайлангаа ирүүлсэн байна.

 **Батсүмбэр сумын ИТХ:**

Батсүмбэр сумын ИТХ-ын ээлжит бус-VII дугаар хуралдаан 2022 оны 09-р сарын 23-ны өдөр, Хурлын Зөвлөлийн ээлжит бус 3-р хуралдаан 9-р сарын 20-ны өдөр хуралдаж Хуш модны самар бэлтгэх зөвшөөрөл олгох тухай асуудлыг хэлэлцсэн байна.

Энэ 9 дүгээр сард сумын ИТХ-ын дарга, Ажлын албанд хандсан 2 албан бичиг ирснийг бүртгэн, хариу хүргүүлэх шаардлагатай 3 албан бичгийн хариуг хугацаанд нь хүргүүлжээ.

Аймгийн Нийгмийн даатгалын хэлтсээс 2 жилд 1 удаа хийдэг аж ахуйн нэгж, байгууллагын Нийгмийн даатгалын шимтгэлийн тайлангийн шалгалтыг 09 сарын 21, 22-нд Заамар, Батсүмбэр суманд хийгдсэн бөгөөд Батсүмбэр ИТХ-ын ажлын алба шалгуулж зөрчилгүй гарсан байна.

Монголын нутгийн удирдлагын холбоогоор дамжуулж “Нутгийн удирдлага” сэтгүүлийн IV дүгээр улирлын дугаарт 30 жилийн ойн баярын арга хэмжээ зохион байгуулсан мэдээллээ тавих хүсэлт хүргүүлжээ.

Улс төрийн хилс хэрэгт хэлмэгдэгсдийн дурсгалыг хүндэтгэх өдөрт зориулж сумын Даштэгчилэн хийдэд буян ном уншуулж, хэлмэгдсэгсдийн дурсгалд зориулж тарьсан мод бут арчилж, хашааны шонгоо будах ажлыг хийж гүйцэтгэсэн байна.

Батсүмбэр суманд хэрэгжүүлэх “Өвөлжөө” барих төслөөр Үдлэг 4-р багийн “Тусгалт” малчны бүлгийн төсөл санхүүжилт шийдэгдсэнээр өвөлжөө барих ажил эхэлсэн байна.

Монгол Улсын Гамшгаас хамгаалах тухай хууль, Монголын улаан загалмай нийгэмлэгийн дүрмийн дагуу Гамшгаас хамгаалах үйл ажиллагаанд дэмжлэг үзүүлэн ажиллах үүрэг бүхий "Сайн дурын бүлэг"-ийг сургах сургагч багшаар тус сумын 2 иргэн 09-р сарын 26-29-ны хооронд Улаанбаатар хотод сургалтад хамрагдсан байна.

**Эрдэнэсант сумын ИТХ:**

Монголын нутгийн удирдлагын байгууллагын 30 жилийн ойн баярын арга хэмжээг 9 сарын 23-нд зохион байгуулж, 1992 оноос хойш аймаг, сумын ИТХ-ын төлөөлөгчөөр сонгогдсон болон сумын үе үеийн удирдлага нийт 80 гаруй хүнийг хамруулан баярын хурал, хүндэтгэлийн концерт, арга хэмжээ зохион байгуулсан байна.

ХЯНАСАН:

АЙМГИЙН ИТХ-ЫН НАРИЙН

 БИЧГИЙН ДАРГА Ч.ЖАВЗАНПАГМА

 МЭДЭЭ БЭЛТГЭСЭН:

 АЖЛЫН АЛБАНЫ ЗБИОНХХ-ИЙН

 ДАРГА Д.ОЮУНСАЙХАН